b'\n_START_ARTICLE_\nJarmo Liukkonen\n_START_SECTION_\nUra\n_START_PARAGRAPH_\nKolmannen polven helsinkil\xc3\xa4inen Jarmo Liukkonen opiskeli liikunnan opettajaksi 1970-luvulla Jyv\xc3\xa4skyl\xc3\xa4ss\xc3\xa4. Psykologiasta h\xc3\xa4n kiinnostui opintojensa loppuvaiheessa huomattuaan, ett\xc3\xa4 oppilaat suhtautuvat yksil\xc3\xb6llisesti samoihin liikuntatilanteisiin. Liikuntatieteiden maisteriksi h\xc3\xa4n valmistui vuonna 1982. H\xc3\xa4n toimi liikunnan opettajana kymmenen vuotta p\xc3\xa4\xc3\xa4kaupunkiseudun lukioissa ja yl\xc3\xa4asteilla. Urheilupsykologiaan h\xc3\xa4n tutustui Opetusministeri\xc3\xb6n j\xc3\xa4rjest\xc3\xa4miss\xc3\xa4 kansainv\xc3\xa4lisiss\xc3\xa4 asiantuntijavaihdoissa, joiden aikana h\xc3\xa4n vieraili muun muassa Neuvostoliiton ja DDR:n urheilun huippututkimuskeskuksissa._NEWLINE_Liukkosesta tuli urheiluopisto Kisakeskukseen perustetun Psykologisen valmennuskeskuksen johtaja, mutta h\xc3\xa4n j\xc3\xa4tti paikan saatuaan Jyv\xc3\xa4skyl\xc3\xa4n yliopistosta vuonna 1993 kaksivuotisen apurahan v\xc3\xa4it\xc3\xb6skirjan tekoa varten. H\xc3\xa4n toimi siell\xc3\xa4 aluksi tutkijana, sittemmin my\xc3\xb6s yliassistenttina ja liikuntapsykologian professorin sijaisena, mink\xc3\xa4 j\xc3\xa4lkeen h\xc3\xa4n oli kolmisen vuotta LIKES-ty\xc3\xb6el\xc3\xa4m\xc3\xa4palvelut OY:n toimitusjohtajana. H\xc3\xa4n oli toiminut aiemmin toimitusjohtajana my\xc3\xb6s Alpha Wave Oy:ss\xc3\xa4 ja Easy Living Oy:ss\xc3\xa4. Liike-el\xc3\xa4m\xc3\xa4\xc3\xa4 enemm\xc3\xa4n h\xc3\xa4nt\xc3\xa4 kuitenkin kiinnosti tutkimus, joten h\xc3\xa4n palasi LIKES:n j\xc3\xa4lkeen tutkimus- ja opetusteht\xc3\xa4viin._NEWLINE_Lisensiaatinty\xc3\xb6ss\xc3\xa4\xc3\xa4n h\xc3\xa4n tutki nuorisovalmentajien ohjaamia harjoituksia k\xc3\xa4ytt\xc3\xa4en viitekehyksen\xc3\xa4\xc3\xa4n humanistista psykologiaa. Liikuntatieteen lisensiaatiksi h\xc3\xa4n valmistui vuonna 1994. Vuonna 1998 h\xc3\xa4n v\xc3\xa4itteli liikuntatieteiden tohtoriksi liikuntapsykologiasta. V\xc3\xa4it\xc3\xb6skirjassaan h\xc3\xa4n tutki nuorten urheilijoiden viihtymist\xc3\xa4 ja motivaatioilmastoa harjoituksissa ja kilpailuissa. Liukkosen keskeisimpi\xc3\xa4 tutkimuskohteita ovat olleet liikuntamotivaatio, sis\xc3\xa4inen motivaatio, fyysisen aktiivisuuden edist\xc3\xa4minen ja koululiikunta. H\xc3\xa4net nimitettiin Jyv\xc3\xa4skyl\xc3\xa4n yliopiston liikunnan ja psyykkisen hyvinvoinnin dosentiksi vuonna 2000 ja Lapin yliopiston liikuntakasvatuksen dosentiksi vuonna 2005. Liukkonen on toiminut Jyv\xc3\xa4skyl\xc3\xa4n liikuntapedagogiikan professorina, ensin m\xc3\xa4\xc3\xa4r\xc3\xa4aikaisena (2007) ja vuodesta 2009 l\xc3\xa4htien vakituisessa virassa._NEWLINE_Liukkonen toimi opetus- ja kulttuuriministeri\xc3\xb6n rahoittaman Move!-hankkeen johtajana. Vuonna 2013 hanke sai Terveyden ja hyvinvoinnin laitoksen my\xc3\xb6nt\xc3\xa4m\xc3\xa4n kansanterveyspalkinnon. Hankkeen tulokset on otettu osaksi valtakunnallista perusopetuksen liikunnan opetussuunnitelmaa. My\xc3\xb6s Liukkosen vet\xc3\xa4m\xc3\xa4n tutkimusryhm\xc3\xa4n k\xc3\xa4ytt\xc3\xa4m\xc3\xa4 motivaatioteoria nimelt\xc3\xa4\xc3\xa4n itsem\xc3\xa4\xc3\xa4r\xc3\xa4\xc3\xa4misteoria on saanut merkitt\xc3\xa4v\xc3\xa4n painoarvon uudessa opetussuunnitelmassa._NEWLINE_Tutkimusty\xc3\xb6ns\xc3\xa4 ohella Liukkonen on antanut henkist\xc3\xa4 valmennusta niin lukuisille urheilijoille, yli kymmenelle suomalaiselle maajoukkueelle (muun muassa m\xc3\xa4kihyppy\xc3\xa4, nyrkkeily\xc3\xa4 ja naisten hiihtoa) kuin yritysjohtajillekin. H\xc3\xa4nen valmennettaviinsa on kuulunut muiden muassa Hannu Manninen._NEWLINE_Liukkonen on toiminut Suomen olympiakomiteassa.\n_START_SECTION_\nYksityisel\xc3\xa4m\xc3\xa4\n_START_PARAGRAPH_\nLiukkonen on naimisissa, ja h\xc3\xa4nell\xc3\xa4 on nelj\xc3\xa4 aikuista lasta sek\xc3\xa4 lastenlapsia. H\xc3\xa4n harrastaa muun muassa sienestyst\xc3\xa4.'